Winnie-die-Pooh

Winnie-die-Pooh (ook bekend as Edward Bear, Pooh Bear of eenvoudig Pooh) is 'n fiktiewe antropomorfiese teddiebeer wat deur die Engelse skrywer A. A. Milne en die Engelse illustreerder E. H. Shepard geskep is. Winnie-the-Pooh het die eerste keer by naam verskyn in 'n kinderverhaal wat deur London's Evening News vir Kersaand 1925 in opdrag gegee is. Die karakter is geïnspireer deur 'n sagte speelding wat Milne vir sy seun Christopher Robin in die Harrods-warenhuis gekoop het, en 'n beer wat hulle by die Londense Dieretuin gesien het.

Die eerste versameling stories oor die karakter is die boek Winnie-the-Pooh (1926), en dit is gevolg deur The House at Pooh Corner (1928). Milne het ook 'n gedig oor die beer in die kinderverseboek When We Were Very Young (1924) ingesluit en vele meer in Now We Are Six (1927). Al vier volumes is deur E. H. Shepard geïllustreer. Die stories speel af in Hundred Acre Wood, wat geïnspireer is deur Five Hundred Acre Wood in Ashdown Forest in Oos-Sussex – geleë 30 myl (48 km) suid van Londen – waar die Londenaar Milne se plattelandse tuiste geleë was.

Die Pooh-stories is in baie tale vertaal, insluitend Alexander Lenard se Latynse vertaling, Winnie ille Pu, wat die eerste keer in 1958 gepubliseer is en in 1960 die enigste Latynse boek geword het wat ooit op The New York Times se topverkoperlys verskyn het.McDowell, Edwin. "Winnie ille Pu Nearly XXV Years Later", The New York Times (18 November 1984). Retrieved 2 January 2010. Die oorspronklike Engelse manuskripte word gehou by die Wren-biblioteek, Trinity College, Cambridge, Milne se alma mater aan wie hy die werke nagelaat het. Die eerste Pooh-storie is nommer 7 op die BBC se The Big Read-peiling geplaas.

In 1961 het The Walt Disney Company sekere films en ander regte van die Winnie-the-Pooh-stories gelisensieer van die boedel van A. A. Milne en die lisensie-agent Stephen Slesinger, Inc., en die Pooh-stories verwerk, met die naam "Winnie the Pooh" sonder koppelteken, in 'n reeks speelfilms wat uiteindelik een van sy suksesvolste franchises sou word. In gewilde filmaanpassings is Pooh vertolk deur akteurs Sterling Holloway, Hal Smith en Jim Cummings in Engels, en Yevgeny Leonov in Russies.

 Verwysings 

 Eksterne skakels 

Kategorie:Fiktiewe karakters
Kategorie:Dierekarakters